***PRIJAVA ZA SUDJELOVANJE U PROJEKTU “ZNANJEM DO POSLA ”***

Grad Karlovac je, uz Splitsko-dalmatinsku županiju, partner na projektu UP.02.1.1.06.0085 „Znanjem do posla“ kojeg provodi Centar inkluzivne potpore IDEM. Projekt se financira iz Europskog socijalnog fonda, a u sklopu Operativnog program Učinkoviti ljudski potencijali 2014. – 2020. putem Poziva „*Podrška socijalnom uključivanju i zapošljavanju marginaliziranih skupina“*. Razdoblje provedbe je od 02. travnja 2019. do 01. listopada 2020.

**Cilj projekta** je osnaživanje i radna aktivacija osoba u nepovoljnom položaju na tržištu rada. **Ciljana skupina** su **dugotrajno nezaposleni** koji će se projektnim aktivnostima educirati za pomoćnike u nastavi te na taj način doprinijeti razvoju edukacijske inkluzije. Planirano je uključivanje 60 nezaposlenih osoba u 3 županije, od čega će 20 kandidata biti s područja grada Karlovca i Karlovačke županije. Uz dugotrajno nezaposlene osobe (mladi do 29 godina nezaposleni dulje od 6 mjeseci i osobe starije od 30 godina nezaposlene dulje od 12 mjeseci) moguće je uključiti osobe s invaliditetom, žrtve obiteljskog nasilja, mlade bez odgovarajuće roditeljske skrbi, mlade iz alternativne skrbi te korisnike prava na zajamčenu minimalnu naknadu – neovisno o duljini nezaposlenosti, uz odgovarajuće uvjerenje. Obrazovanjem 20 nezaposlenih osoba za poslove aktualne i potrebne na tržištu rada na području grada Karlovca, doprinijeti će primjerenom obrazovanju učenika s teškoćama.

U gradu Karlovcu provoditi će se aktivnost **Stručno osposobljavanje (formalno obrazovanje) za poslove pomoćnika u nastavi** kroz koju će se educirati ukupno 20 kandidata s područja Karlovca i Karlovačke županije. Radi budućeg rada s djecom s teškoćama u razvoju u ovu edukaciju uključiti će se senzibilizirane osobe s **četverogodišnjim obrazovanjem** s iskazanim interesom za rad u odgojno-obrazovnoj djelatnosti.

Svi zainteresirani mogu iskazati interesza uključivanje u stručno osposobljavanje. Prednost će imati kandidati s izraženom sklonosti trajnog rada u odgojno-obrazovnom sustavu. **Profesionalnu selekciju zainteresiranih kandidata provesti će Područni ured HZZ-a Karlovac. Selekcija će se provesti u razdoblju od 9. – 17. rujna 2019. godine**. Selekcijom će se odabrati 20 kandidata koji će biti uključeni u stručno osposobljavanje.

Programa stručnog osposobljavanja pomoćnika u nastavi traje 218 sati te se sastoji od teorijskog dijela u trajanju od 114 sata te praktičnog dijela u trajanju od 104 sata, a većim dijelom izvoditi će ga sveučilišni profesori i stručnjaci s višegodišnjim iskustvom u inkluzivnom obrazovanju koji su ujedno i autori Programa osposobljavanja pomoćnika u nastavi. Po završetku programa odabrani kandidati pišu završni rad koji se brani pred tročlanom Komisijom. Program osposobljavanja za obavljanje poslova pomoćnika/-ce u nastavi u radu s učenicima s teškoćama je verificiran za upis zvanja u e-knjižicu.

Prema izvedbenom planu **teorijski dio** osposobljavanja provoditi će se u rujnu i listopadu 2019. s početkom **23. rujna 2019. godine – 29. listopada 2019**. Praktični dio osposobljavanja provoditi će se do kraja školske godine 2019./2020. u osnovnim školama Grada Karlovca. Po završetku praktičnog dijela slijedi ispit i podjela uvjerenja. Osposobljavanje je za polaznike u sklopu projekta *„Znanjem do posla“* besplatno, a za vrijeme trajanja teorijskog dijela edukacije polaznicima će biti osigurano osvježenje te nadoknada dijela troškova javnog prijevoza u razdoblju trajanja praktičnog dijela osposobljavanja.

Uvjeti koje zainteresirani kandiadati u trenutku prijave trebaju ispunjavati su:

* **Mladi do 29 godina – nezaposlenost u trajanju od 6 mjeseci i dulje**
* **Osobe starije od 30 godina – dugotrajna nezaposlenost u trajanju od 12 mjeseci i dulje**
* **Završeno minimalno četverogodišnje srednjoškolsko obrazovanje**
* **Izuzetna motiviranost za rad s djecom s teškoćama u razvoju**

Za prijavu zainteresiranih kandidata potrebno je priložiti:

* **Popunjenu, vlastoručno potpisanu** **prijavnicu**
* **Dokaz o pripadnosti ciljnoj skupini**
* **Presliku osobne iskaznice**

Kao dokaz pripadnosti ciljanoj skupiti potrebno je priložiti **potvrdu o nezaposlenosti HZZ-a** ili ako kandidat nije u evidenciji nezaposlenih HZZ-a **vlastoručno potpisanu Izjavu o nezaposlenosti**, a za osobe s invaliditetom, žrtve obiteljskog nasilja, mlade bez odgovarajuće roditeljske skrbi, mlade iz alternativne skrbi te korisnike prava na zajamčenu minimalnu naknadu – neovisno o duljini nezaposlenosti, **odgovarajuće uvjerenje** kojim dokazuju svoj status.

Prijavnicu i Potvrdu/Izjavu o nezaposlenosti moguće je preuzeti na web stranici Grada Karlovca [www.karlovac.hr](http://www.karlovac.hr) te osobno na porti Grada Karlovca.

Ispunjene obrasce potrebno je poslati skenirane na e-mail adresu [prosvjeta@karlovac.hr](mailto:prosvjeta@karlovac.hr) ili predati osobno u pisarnicu Grada Karlovca, **zaključno do 5. rujna 2019.** uz naznaku *Znanjem do posla – prijava na selekciju kandidata.*

Po obavljenoj selekciji odabrani kandidati biti će obaviješteni.